0526.xml
بان کی مون اور سرتاج عزیز کے درمیان ٹیلی فون پر بات چیت لائن آف کنٹرول اور ورکنگ باؤنڈری پر صورتحال پر تبادلہ خیال
اسلام آباد ۔ 19اکتوبر (اے پی پی) اقوام متحدہ کے سیکرٹری جنرل بان کی مون نے کشمیر میں لائن آف کنٹرول پر بڑھتی ہوئی جارحیت پر ایک مرتبہ پھر تشویش کا اظہار کیا اور قیمتی جانوں کے نقصان پر گہرے دکھ کا اظہار کیا۔ وزیراعظم کے مشیر برائے قومی سلامتی و خارجہ سرتاج عزیز کے ساتھ اتوار کو ٹیلی فون پر بات چیت کرتے ہوئے بان کی مون نے دونوں اطراف سے صورتحال کو بہتر بنانے کیلئے فوری اقدامات اٹھانے اورتمام حل طلب ایشوز کو مذاکرات کے ذریعے حل کرنے کی ضرورت اور اہمیت پر زور دیا۔ دفتر خارجہ کے ترجمان نے ٹیلی فون پر ہونے والی بات چیت کی تفصیلات بتاتے ہوئے کہاکہ دونوں رہنماؤں نے جموں و کشمیر میں لائن آف کنٹرول اور پاکستان اور بھارت کے مابین ورکنگ باؤنڈری پر صورتحال پر تبادلہ خیال کیا۔ قبل ازیں 11 اکتوبر کو وزیراعظم کے مشیر نے اقوام متحدہ کے سیکرٹری جنرل کو لائن آف کنٹرول پر جنگ بندی کی خلاف وزی اور گزشتہ چند ہفتوں سے بھارتی افواج کی طرف سے وکنگ باؤنڈری پر خلاف ورزیوں سے پیدا ہونے والی صورتحال کے حوالے سے خط ارسال کیا تھا۔ وزیراعظم کے مشیر نے سیکرٹری جنرل کو بھارتی افواج کی بلااشتعال اور متواتر فائرنگ اور گولہ باری کے نتیجہ میں معصوم شہریوں کے ہونے والے جانی اور مالی نقصانات کی تفصیلات سے بھی آگاہ کیا۔ سرتاج عزیز نے تحریری طور پر آگاہ کیا کہ بھارت کی کسی بھی جارحیت کا منہ توڑ جواب دینے کیلئے پاکستان مکمل اور بھرپورصلاحیت رکھتا ہے اور پاکستان نے بھارت کی اشتعال انگیزی کا صبر اور ذمہ داری کے ساتھ جواب دیا ہے۔ انہوں نے کہا کہ بھارت کو نصحیت کی جانی چاہئے کہ وہ ذمہ دارانہ رویہ اختیار کرے اور اپنی افواج کو اس طرح کے اقدامات سے باز رہے۔ پڑوسی ممالک کے ساتھ اچھے تعلقات کی پاکستان کی پالیسی کا اعادہ کرتے ہوئے وزیراعظم کے مشیر نے لائن آف کنٹرول اور ورکنگ باؤنڈری پر امن و امان کی جلد بحالی کی ضرورت پر زور دیا۔ انہوں نے کہا کہ خطہ میں پائیدار امن کے مفاد میں جموں و کشمیر کے بنیادی مسئلہ سمیت تمام حل طلب ایشوز کو حل کرنے کیلئے آگے بڑھنا چاہئے، جس پر اقوام متحدہ کی اپنی ذمہ داری ہے کہ وہ جموں و کشمیر کے عوام کو حق خودارادیت دلانے کے اپنے وعدوں اور قراردادوں کی پاسداری کرائے۔ وزیراعظم کے مشیر نے کہا کہ تنازعات کا پرامن حل اقوام متحدہ کے چارٹر کا حصہ ہے اور پاکستان اسے تسلیم کرتا ہے تاہم دونوں اطراف کو پیش رفت کیلئے تعاون کرنے کی ضرورت ہے۔ انہوں نے مزید کہا کہ دو طرفہ مذاکرات کو مسترد کرنا اور بین الاقوامی معاہدوں کی پاسداری سے انکار غیرفائدہ مند اور نقصان دہ ہوگا۔ وزیراعظم کے مشیر نے کہاکہ صورتحال کے حل اور کشیدگی مزید بڑھنے سے روکنے کیلئے اقوام متحدہ کا معاون کردار بہت زیادہ اہمیت کا حامل ہوگا۔ اقوام متحدہ کے بھارت اور پاکستان میں ملٹری آبزرور گروپ کے کام کو سراہتے ہوئے سرتاج عزیز نے کہا کہ اس کے کردار کو مزید مستحکم کرنے اور جنگ بندی کی خلاف ورزیوں کے موثر معائنہ اور رپورٹنگ کے لئے زیادہ کارآمد بنانے کی ضرورت پر زور دیا۔ وزیراعظم کے مشیر نے اس بات کی ضرورت پر بھی زور دیا کہ بحران زدہ صورتحال کو رکوانے سے اقوام متحدہ کی ساکھ میں اضافہ ہوگا۔ انہوں نے کہا کہ اگر کوئی فریق تعاون نہیں کرتا تو اقوام متحدہ کو خاموش نہیں رہنا چاہئے۔
APP
19.10.14
0526p.xml
اقوام متحدہ بھارت کو اشتعال انگیزی سے روکے سرتاج عزیز کا بان کی مون کو فون جارجیت کا منہ توڑ جواب دینے کی صلاحیت رکھتے ہیں،اقوام متحدہ پر زور دیا ہے کہ وہ کشمیر کے حوالے سے اپنی قراردادوں پر عملداآمد کرائے،مشیر خارجہ،سیکرٹری جنرل اقوام متحدہ کا کشیدگی پر اظہار تشویش،بجوات سیکٹر میں بھارتی فائرنگ سے ایک شخص زخمی
اسلام آباد(نمائندہ جنگ) پاکستان نے اقوام متحدہ پر زور دیا ہے کہ وہ کشمیر کے حوالے سے اپنی قراردادوں پر عملدرآمد کرائےاور بھارت کو کنٹرول لائن اور ورکنگ باؤنڈری پر اشتعال انگیز فائرنگ سے روکے۔وزیراعظم کے مشیر برائےخارجہ امور وقومی سلامتی سر تاج عزیز اتوار کو اقوام متحدہ کے سیکرٹری جنرل بانکی مون سے فون پر گفتگو کرتے ہوئے پاکستان کے اس اصولی اور دیرینہ موقف کا اعادہ کیا اور اس بات پر زور دیا کہ اقوام متحدہ دونوں ملکوں کے درمیان معاملات معمول پر لانے کیلئے اپنا متعینہ کردار موثر انداز سے کرے۔وزیراعظم کے مشیر نےاقوام متحدہ کے سیکرٹری سے فون پر رابطہ کیااور انہیں باور کرایا کہ پاکستان کسی بھی جارجیت کا منہ توڑ جواب دینے کی صلاحیت رکھتا ہےتاہم اس نے بھارت کی اشتعال انگیزی کا صبر وتحمل اور ذمہ داری سے جواب دیا ہے۔وزیر اعظم کے مشیر کا کہنا تھا کہ پاکستان امن پر یقین رکھتا ہے تاہم اس مقصد کے حصول کیلئے کشمیر کے بنیادی مسئلے کو اقوام متحدہ کی قراردادوں اور جموں وکشمیر کے لوگوں کی امنگوں کے مطابق حل کیا جانا چاہئے۔انہوں نے اقوام متحدہ کے سیکرٹری جنرل سے کہا کہ بھارت کی جانب سے دو طرفہ مذاکرات اور بین الاقوامی مداخلت کو مسترد کرنا خطے میں کشیدگی کی بڑی وجہ ہے ایک فریق کے عدم تعاون کی وجہ سے اقوام متحدہ کو اپنا کام نہیں روکنا چاہئے۔سرتاج عزیز نے پاکستان اور بھارت میں اقوام متحدہ کے فوجی مبصرین کے گروپ کے کام کو سراہتے ہوئے جنگ بندی کی خلاف ورزیوں کی مزید موثر مانیٹرنگ اور رپورٹنگ کے ذریعے اس کے کردار کو زیادہ فعال بنانے کی ضرورت اور اہمیت پر زور دیا۔اقوام متحدہ کے سیکرٹری جنرل بانکی مون نے لائن آف کنٹرول پر ہونے والے واقعات میں تسلسل کے ساتھ اضافے اور جانی نقصانات پر تشویش کا اظہارکرتے ہوئے کہا کہ دونوں ممالک کو مذاکرات کے ذریعے اپنے مسائل ک حل کرنا ہوگا۔دوسری جانب بھارتی فوج کی ورکنگ باؤنڈری پر بجوات سیکٹر میں فائرنگ اور گولہ باری سے ایک شہری زخمی ہوگیا۔
jang
20.10.14